CELEX: 
Language: hr
Date: 2017-09-29 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2016/1011 Europskog parlamenta i Vijeća kojom se utvrđuje na koji se način procjenjuje nominalni iznos financijskih instrumenata koji nisu izvedenice, zamišljeni iznos izvedenica i neto vrijednost imovine investicijskih fondova

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2016/1011 Europskog parlamenta i Vijeća o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova (Uredba o referentnim vrijednostima) uvodi se zajednički okvir kojim se osigurava točnost i cjelovitost referentnih vrijednosti koje se primjenjuju u financijskim instrumentima, financijskim ugovorima ili investicijskim fondovima u Europskoj uniji. Time se tom Uredbom pridonosi pravilnom funkcioniranju unutarnjeg tržišta i istodobno postiže visoka razina zaštite potrošača i ulagatelja.
            
            
               Ova se Delegirana uredba temelji na neobveznom ovlaštenju iz Uredbe o referentnim vrijednostima. Pitanje supsidijarnosti obuhvaćeno je procjenom učinka Uredbe o referentnim vrijednostima. 
            
            
               2.SAVJETOVANJA PRIJE DONOŠENJA AKTA
            
            
               Komisija je od Europskog nadzornog tijela za vrijednosne papire i tržišta kapitala (ESMA) zatražila stručni savjet o mogućim delegiranim aktima koji se odnose na Uredbu o referentnim vrijednostima. ESMA je taj savjet dostavila Komisiji 10. studenoga 2016. ESMA je u izradi stručnog savjeta organizirala dva javna savjetovanja – jedno je trajalo od veljače do ožujka 2016. (objavljen je 51 odgovor
                  1
               ), a drugo u lipnju 2016. (objavljena su 33 odgovora
                  2
               ). Organizirala je i javnu raspravu koja je održana 29. veljače 2016. Komisija je sudjelovala na sastancima ESMA-ine radne skupine za izradu savjeta i na javnoj raspravi te je pri izradi nacrta Delegirane uredbe uzela u obzir odgovore primljene tijekom savjetovanja. 
            
            
               Sudionici ESMA-ina savjetovanja o nacrtu stručnog savjeta uglavnom su izrazili slaganje s pravilima koja bi se trebala primjenjivati kada nisu dostupni podaci iz izvora koje je ESMA predložila. Neki su smatrali da je potrebno objasniti da primjena dostupnih podataka ne znači da bi administratori referentnih vrijednosti morali bilo koje dostupne podatke kupovati uz naknadu. Drugi su predložili da nacionalna nadležna tijela i ESMA stave na raspolaganje i svoje relevantne izvore podataka. 
            
            
               ESMA je na kraju postavila pitanje bi li sporazumi o licenciranju bili korisni za utvrđivanje referentnih vrijednosti za financijske instrumente, osobito investicijskim fondovima. Većina sudionika odgovorila je niječno. Izjavili su da bi obvezna primjena sporazuma o licenciranju bila veliko opterećenje, osobito zato što korisnici nemaju pravnu obvezu odgovarati na pitanja iz upitnika. Sudionici su izrazili sumnju da bi se tim pristupom dobila potpuna slika o stupnju primjene određene referentne vrijednosti. ESMA je stoga odlučila da u svojem savjetu neće spominjati primjenu sporazuma o licenciranju pa se to i ne navodi u ovom Delegiranom aktu.
            
            
               Komisija je sa svoje strane u 2016. i u prvom tromjesečju 2017. održala bilateralne sastanke s raznim dionicima na kojima se raspravljalo o sadržaju delegiranih akata. Održala je i dva sastanaka s relevantnom stručnom skupinom, tijekom kojih su o mjerama iz delegiranih akata raspravljali stručnjaci iz ministarstava financija i nadzornih tijela država članica te promatrači iz Europskog parlamenta i ESMA-e. 
            
            
               Nakon internog savjetovanja Komisijinih službi, koje je trajalo od 22. lipnja do 20. srpnja 2017., upućen je poziv javnosti na očitovanje o nacrtu delegiranih uredbi Komisije kojima se dopunjuje Uredba (EU) 2016/1011. Jedan je sudionik napomenuo da bi bile korisne ESMA-ine upute o mogućoj primjeni alternativnih iznosa i vrijednosti definiranih u članku 4. Drugi je predložio da se izraz „uz najbolju volju i u skladu sa svojim mogućnostima” iz članka 4. uvede i u članke 1., 2. i 3. U člancima 1., 2. i 3. predlažu se međutim jasno definirana upućivanja. Administratori referentnih vrijednosti trebali bi moći postupati u skladu s njima. Oni odlučuju iz kojeg će izvora dobivati podatke, ali su i odgovorni za točnost podataka.
            
            
               3.PRAVNI ELEMENTI DELEGIRANOG AKTA
            
            
               U članku 1. utvrđuje se pristup za izračune u početnoj fazi ako traženi podaci, opisani u člancima 2. do 4., nisu dostupni na dan stupanja na snagu ove Delegirane uredbe.
            
            
               U člancima 2. do 4. utvrđuje se način izračuna nominalnih iznosa, zamišljenih iznosa i neto vrijednosti imovine kako bi se utvrdilo treba li referentnu vrijednost smatrati ključnom. 
            
            
               U članku 5. utvrđuje se način izračuna ako se referentna vrijednost primjenjuje neizravno.
            
            
               DELEGIRANA UREDBA KOMISIJE (EU) …/...
            
            
               оd 29.9.2017.
            
            
               o dopuni Uredbe (EU) 2016/1011 Europskog parlamenta i Vijeća kojom se utvrđuje na koji se način procjenjuje nominalni iznos financijskih instrumenata koji nisu izvedenice, zamišljeni iznos izvedenica i neto vrijednost imovine investicijskih fondova
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014
                  3
               , a posebno njezin članak 20. stavak 6. točku (a),
            
            
               budući da:
            
            
               (1)Ukupna vrijednost financijskih instrumenata, financijskih ugovora ili investicijskih fondova u kojima se primjenjuje neka referentna vrijednost ključni je kriterij na temelju kojeg se ta referentna vrijednost u skladu s Uredbom (EU) 2016/1011 kategorizira kao ključna, značajna ili neznačajna. Stoga je nužno da se nominalni iznos financijskih instrumenata koji nisu izvedenice, zamišljeni iznos izvedenica i neto vrijednost imovine investicijskih fondova izračunavaju na isti način u cijeloj Uniji, tako da se osigura usklađena kategorizacija referentnih vrijednosti u državama članicama i ujednačena primjena Uredbe (EU) 2016/1011.
            
            
               (2)Kako bi se osigurala pouzdanost referentnih vrijednosti, nominalni iznos financijskih instrumenata, zamišljeni iznos izvedenica i neto vrijednost imovine investicijskih fondova trebaju se stoga izračunavati na temelju dostupnih regulatornih podataka.
            
            
               (3)Ukupna vrijednost financijskih instrumenata, financijskih ugovora ili investicijskih fondova trebala bi se izračunavati izravnom primjenom referentnih vrijednosti na te financijske instrumente, financijske ugovore ili investicijske fondove te neizravnom primjenom neke referentne vrijednosti u kombinaciji referentnih vrijednosti. Ako financijski instrument, financijski ugovor ili investicijski fond primjenjuju nekoliko referentnih vrijednosti, primjereno je te višestruke referentne vrijednosti uzeti u obzir pri izračunu ukupne vrijednosti financijskih instrumenata, financijskih ugovora i investicijskih fondova u kojima se primjenjuje referentna vrijednost jer ti financijski proizvodi ne ovise samo o toj referentnoj vrijednosti. The calculation of the total value in the case of indirect references therefore needs to be specified in order to be directly applicable and measured consistently across the Union,
            
            
               DONIJELA JE OVU UREDBU:
            
            
               Članak 1.
                  Nominalni iznos financijskih instrumenata koji nisu izvedenice i udjeli u subjektima za zajednička ulaganja
            
            
               Nominalni iznos financijskih instrumenata koji nisu izvedenice i udjeli u subjektima za zajednička ulaganja jest ukupni izdani nominalni iznos u monetarnoj vrijednosti iz rubrike 14. Tablice 3. iz Priloga Delegiranoj Uredbi (EU) 2017/585
                  4
               .
            
            
               Članak 2.
                  Zamišljeni iznos izvedenica
            
            
               Zamišljeni iznos izvedenica iz članka 20. stavka 6. točke (a) Uredbe (EU) 2016/1011 jest zamišljena vrijednost iz polja 20. u Tablici 2. iz Priloga Delegiranoj Uredbi (EU) 2017/104
                  5
               . Međutim, ako je ta zamišljena vrijednost negativna, onda je zamišljena vrijednost jednaka apsolutnoj vrijednosti.
            
            
               Za transakcije kreditnim izvedenicama koje se odnose na indeks, na zamišljeni iznos primjenjuje se faktor indeksa koji proizlazi iz polja 89. u Tablici 2. iz Priloga Delegiranoj Uredbi (EU) 2017/104.
            
            
               Članak 3.
                  Neto vrijednost imovine subjekata za zajednička ulaganja
            
            
               Neto vrijednost imovine subjekata za zajednička ulaganja iz članka 20. stavka 6. točke (a) Uredbe (EU) 2016/1011 mora biti jedno od sljedećeg:
            
            
               (a)za subjekte za zajednička ulaganja na koje se primjenjuje Direktiva 2009/65/EU Europskog parlamenta i Vijeća
                  6
               : neto vrijednost imovine po udjelu prijavljena u posljednjem godišnjem ili polugodišnjem izvješću iz članka 68. stavka 2. te Direktive, pomnožena s brojem udjela;
            
            
               (b)za subjekte za zajednička ulaganja na koja se primjenjuje Direktiva 2011/61/EU Europskog parlamenta i Vijeća
                  7
               : najnovija dostupna neto vrijednost imovine iz članka 104. stavka 1. točke (c) Delegirane Uredbe (EU) br. 231/2013
                  8
               .
            
            
               Članak 4.
                  Primjena alternativnih iznosa i vrijednosti
            
            
               Ako iznosi ili vrijednosti potrebni za izračun ukupne vrijednosti financijskih instrumenata, financijskih ugovora ili investicijskih fondova u kojima se primjenjuje referentna vrijednost iz članaka 1., 2. i 3. nisu dostupni ili su nepotpuni, ukupna vrijednost iz članka 20. stavka 1. točke (a) Uredbe (EU) 2016/1011 i ukupna prosječna vrijednost iz članka 24. stavka 1. točke (a) te Uredbe izračunavaju se primjenom alternativnih iznosa ili vrijednosti, uključujući zamjenske vrijednosti i iznose ili vrijednosti koje su prijavili privatni pružatelji informacija ili primjenom podataka o otvorenim udjelima koje su izračunali i objavili tržišni operateri, pod uvjetom da su te zamjenske vrijednosti i iznosi ili vrijednosti dovoljno kvalitetni i pouzdani.
            
            
               Administrator koji primjenjuje alternativne iznose ili podatke izračunava ukupni iznos na temelju raspoloživih podataka, uz najbolju volju i u skladu sa svojim mogućnostima.
            
            
               Administrator koji primjenjuje alternativne iznose ili podatke pri obavješćivanju nadležnog tijela u skladu s člankom 24. stavkom 3. Uredbe (EU) 2016/1011 dostavlja pisanu specifikaciju primijenjenih izvora podataka.
            
         
         
            
               Članak 5.
                  Valuta
            
            
               Iznosi i vrijednosti iz članaka 1., 2. i 3. iskazuju se u EUR. Iznosi i vrijednosti prema potrebi se preračunavaju u drugu valutu primjenom dnevnog referentnog deviznog tečaja za euro Europske središnje banke.
            
            
               Članak 6.
                  Neizravna primjena referentne vrijednosti u kombinaciji referentnih vrijednosti
            
            
               Ako se referentna vrijednost primjenjuje neizravno u kombinaciji referentnih vrijednosti, iznosi ili vrijednosti za određivanje pragova iz članka 20. stavka 1. i članka 24. stavka 1. točke (a) Uredbe (EU) 2016/1011 moraju biti jedno od sljedećeg:
            
            
               (a)ponder referentne vrijednosti, u postotku, u kombinaciji referentnih vrijednosti, pomnožen s ukupnim iznosom ili vrijednosti ili prosječnom vrijednosti, ovisno o tome što je primjenjivo, predmetnog financijskog instrumenta ili investicijskog fonda, ako je taj ponder jasno naveden ili ako se njegova približna vrijednost može odrediti na temelju drugih dostupnih informacija;
            
            
               (b)ukupni iznos ili vrijednost ili prosječna vrijednosti, ovisno o tome što je primjenjivo, predmetnog financijskog instrumenta ili investicijskog fonda, podijeljeno s brojem referentnih vrijednosti u kombinaciji referentnih vrijednosti, ako stvarni ponder referentne vrijednosti nije naveden ili ako se njegova približna vrijednost ne može odrediti.
            
            
               Article 7
                  Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 29.9.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  SL L 171, 29.6.2016., str. 1.
               
               
                  
                     (4)
                  Delegirana uredba Komisije (EU) 2017/585 od 14. srpnja 2016. o dopuni Uredbe (EU) br. 600/2014 Europskog parlamenta i Vijeća u pogledu regulatornih tehničkih standarda za standarde i formate podataka za referentne podatke o financijskom instrumentu i tehničke mjere u odnosu na aranžmane koje trebaju uvesti Europsko nadzorno tijelo za vrijednosne papire i tržišta kapitala i nadležna tijela (SL L 87, 31.3.2017., str. 368.).
               
               
                  
                     (5)
                  Delegirana uredba Komisije (EU) 2017/104 оd 19. listopada 2016. o izmjeni Delegirane uredbe (EU) br. 148/2013 o dopuni Uredbe (EU) br. 648/2012 Europskog parlamenta i Vijeća o OTC izvedenicama, središnjoj drugoj ugovornoj stranci i trgovinskom repozitoriju u vezi s regulatornim tehničkim standardima za minimalne podatke koje je potrebno dostavljati trgovinskim repozitorijima (SL L 17, 21.1.2017., str. 1.).
               
               
                  
                     (6)
                  Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).
               
               
                  
                     (7)
                  Direktiva 2011/61/EU Europskog parlamenta i Vijeća od 8. lipnja 2011. o upraviteljima alternativnih investicijskih fondova i izmjenama direktiva 2003/41/EZ i 2009/65/EZ te uredbi (EZ) br. 1060/2009 i (EU) br. 1095/2010 (SL L 174, 1.7.2011., str. 1.).
               
               
                  
                     (8)
                  Delegirana uredba Komisije (EU) br. 231/2013 od 19. prosinca 2012. o dopuni Direktive 2011/61/EU Europskog parlamenta i Vijeća u odnosu na izuzeća, opće uvjete poslovanja, depozitare, financijsku polugu, transparentnost i nadzor (SL L 83, 22.3.2013., str. 1.).